runetrust/blame-folketinget-dk huggingface dataset:
Lars Løkke Rasmussen (V), 2010-10-07:
Jeg prøver bare på stilfærdigt at gøre opmærksom på denne sag, dens forløb og dens indhold, f.eks. det forhold, at Folketinget sidste år den 9. december havde en forespørgselsdebat præcis om dette emne: håndteringen af de private sygehuse, takster m.v. Er der kommet nogen oplysninger frem siden da af substantiel betydning?
Lone Møller (S), 2002-01-23:
Kan fru Ester Larsen bekræfte, at der i den genfremsættelse har sneget sig den lille ekstra bemærkning ind, at det netop for kommunerne ikke er muligt at tegne forsikringsordninger, og er det ikke en konsekvens af, at Dansk Folkeparti ikke vil være med til at lave en forsikringsordning?
Ole Sohn (SF), 2002-11-18:
Det kan da ikke være meningen, at man skal sige til folk på en kontanthjælp, som jo sådan set er beregnet ud fra et eksistensminimum, at den skal sættes ned, for så bliver det bare et spørgsmål om, at man skal opretholde et system for systemets skyld, og så må menneskene komme i anden række.
Pernille Rosenkrantz-Theil (S), 2021-05-11:
Skellet går mellem, om man er dagplejer, eller om man ikke er dagplejer, og det vil sige, at af samme grund, som jeg mener det er en rimelig god idé, at der ikke står, at nogle varer er sukkerfri, hvis der faktisk er sukker i dem, synes jeg også, det er en rigtig god idé, at forældre umiddelbart kan afkode, hvad det er for et tilbud, de har budt ind på.
Jan Køpke Christensen (FP), 1998-01-14:
Selv om man er med i folkeskoleforliget, har man ikke på noget tidspunkt ytret ønske om det, og derfor vil jeg spørge SF, om det er noget, man hen ad vejen har fundet ud af, eller man faktisk vidste det på daværende tidspunkt, men måske indså, at det ikke kunne gennemføres.
Ulla Tørnæs (V), 2021-11-18:
Så til selve forslaget og den aftale, som vi indgik tilbage i juni måned: Der var det vigtigt for Venstre at have fokus på, hvad det er, der er størst efterspørgsel på, af kvalificeret arbejdskraft, og derfor har vi fastholdt i størrelsesordenen 650 studiepladser, som vi målrettet har tildelt områder efter geografiske hensyn, men vi har så sandelig også taget højde for, hvor efterspørgsel efter arbejdskraften er højest, altså der, hvor der er lav ledighed, og vi synes kun, det er rimeligt, at vi har forsøgt at tage højde for netop disse elementer.
Rasmus Nordqvist (SF), 2021-05-05:
Jeg håber, at man i de forhandlinger, der snart går i gang om den udviklingspolitiske strategi, finder tilbage til kernen i, hvad udviklingspolitik er, nemlig at skabe en bedre verden, og det skal være mit helt simple budskab her i dag, og vi stemmer nej til beslutningsforslaget.
Christina Egelund (M), 2023-01-18:
Derfor er jeg også her som på alle mulige andre områder åben over for at lytte til gode forslag, herunder også fra spørgeren, om, hvordan meritpædagoguddannelsen kan gøres mere attraktiv og fleksibel uden selvfølgelig at gå på kompromis med uddannelsens kvalitet.
Leif Lahn Jensen (S), 2013-02-28:
Det interessante er – nu står jeg også her med en liste foran mig – alle de afgiftslettelser, som vi jo så har bl.a. for at rydde op efter en Venstreregering; det er, hvordan vi virkelig skaber arbejdspladser til ufaglærte, til faglærte, til mindre håndværksvirksomheder, til Udkantsdanmark, til alle de her industrivirksomheder.
Bjørn Westh (S), 1997-11-21:
Regeringen mener, at der som minimum bør foreligge et lokalt ønske om at indføre systemer med rent lokal virkning, før der bruges mange ressourcer på at undersøge sagen nærmere, og hidtil har ingen af de store bykommuner tilkendegivet, at de ønsker mulighed for at indføre en bompengering for at dæmpe trafikken ind til byen.
Anne Valentina Berthelsen (SF), 2023-05-31:
Jeg vil starte med at sige, at jeg er utrolig glad for, at Færøerne bevæger sig i den rigtige retning, hvad angår fiskeriaftalerne med Rusland, måske især efter at ordførerens parti har sat sig i regeringskontorerne derhjemme i Tórshavn.
Kim Edberg Andersen (DD), 2025-03-28:
Jeg kan forstå på Socialdemokraterne, at de mener, de ligesom har fået lukket det her hul med kønsopdelt svømning, og jeg kan også godt forstå, at man ikke anerkender, at hr. Mohammad Rona havde ret i, at den undtagelse, der var – du ved, at man kunne dispensere – slet ikke er et problem.
Mette Frederiksen (S), 2011-11-09:
Ministeriet vurderede dengang, VK-regeringen gennemførte den her ændring, at med en fuldt indfaset dagpengereform, dvs. efter 2014, ville man i en normalkonjunktursituation kunne forvente, at et sted mellem 2.000-4.000 ledige kunne risikere at falde ud af dagpengesystemet.
Keld Albrechtsen (EL), 2004-11-26:
Jeg vil godt spørge hr. Lars Christian Lilleholt, om det faktisk ikke er noget utidigt at komme med det her lovforslag på et tidspunkt, hvor der forhandles fusion mellem DONG og Elsam, for hvis den fusion gennemføres, så kan man jo ikke sikre på længere sigt, såfremt man vedtager det her lovforslag, at staten så vil have en majoritet i det fusionerede selskab.
Ellen Trane Nørby (V), 2021-01-15:
Derudover blev der jo også sat et meget bredt arbejde i gang i relation til en anden del af psykiatrien, nemlig den del, som også nogle gange giver frustrationer, altså at man ikke har kunnet slette i journaler, og det brede arbejde, som blev sat i gang på tværs af en lang række ministerier, er jo også gået i stå.
Benedikte Kiær (KF), 2012-11-28:
For at nævne nogle af de ting, som er blevet sat i værk gennem de senere år, kan jeg nævne, at løbedagene er blevet afskaffet, at kommunerne har fået bedre mulighed for at administrere udsættelsestruede lejeres økonomi, at der er givet bedre mulighed for at få flyttehjælp, så man kan flytte til en billigere bolig, og at der i forhold til lejeloven er sket en forlængelse af påkravsfristerne fra 3 dage til 2 uger.
Lisbeth Bech Poulsen (SF), 2015-11-18:
Når man gerne vil være det parti, som sætter etiketten på sig selv om at være det mest liberale parti, der går op i retssikkerhedsprincipper osv., synes jeg ikke, det er nok at sige, at man åbent og ærligt har sagt, at det har været svært, at man har haft overvejelser osv.
Ester Larsen (V), 2004-01-23:
Vil det sige, at hr. Naser Khader er uenig med sin partifælle fru Margrethe Vestager? Fru Margrethe Vestager svarede på et folketingsspørgsmål i sin tid som minister: Undervisningsministeriet har ikke kendskab til videnskabelige undersøgelser, der viser, at modersmålsundervisningen er mere fremmende for danskindlæring end en tilsvarende tidlig indsats i dansk.
Bjørn Brandenborg (S), 2025-05-09:
Så vil jeg bare spørge ordføreren til sidst: Når Enhedslisten er så store modstandere af at have videoovervågning, også selv om boligforeningerne selv vælger det, synes Enhedslisten så, at man skal pille de her overvågningskameraer ned, der hænger forskellige steder i det offentlige rum?
Elsebeth Gerner Nielsen (RV), 2000-01-20:
Altså i det øjeblik, at man i eftertiden fik behov for at gå ind og se på historiske forhold, så ville det selvfølgelig vanskeliggøre processen, hvis der var oplysninger, der lige pludselig ikke var tilgængelige. Til hr. Ole Sohn: Jeg blev spurgt om Datatilsynets sammensætning.
Susanne Clemensen (CD), 1999-12-07:
Når det så er sagt, skal jeg vende mig til det konkrete lovforslag: For CD har det været vigtigt, at en omlægning af en række uddannelser til indtægtsdækket virksomhed - som det også fremgår af bemærkningerne til lovforslaget - vil tage udgangspunkt i uddannelser på et videregående niveau end erhvervsuddannelsesniveauet.
Lene Espersen (KF), 2008-04-15:
Det er ikke for at gentage den lange debat, vi havde under førstebehandlingen, men jeg vil sige om SF's ændringsforslag, at det selvfølgelig er SF's helt legitime ret at have det synspunkt, at personer, som udelukkende er sigtede, ikke kan blive pålagt en karantæneordning.
Anders Kronborg (S), 2022-05-04:
Det vil føre til højere omkostninger, og jeg tror også, at der vil være en risiko for, at det vil forværre konkurrencedygtigheden, og således kan vi også risikere, at produktionen flytter til udlandet, og der er Danmark, som ministeren sagde, ud fra et dyrevelfærdsmæssigt synspunkt generelt godt med og faktisk også på flere områder langt foran.
Finn Sørensen (EL), 2016-01-12:
Jeg synes, at der i Dansk Journalistforbunds høringssvar er nogle gode forslag, især forslaget om, at man skulle prøve at undersøge en model, hvor den her barselsordning for selvstændige blev kørt sammen med Barsel.dk, altså sammen med udligningsordningen for lønmodtagere.
Bjarne Laustsen (S), 2008-10-22:
Men det, der er den generelle holdning, og det, kan jeg forstå, der også er i ministerens bagland, er, at det her har taget for lang tid, før man er kommet frem med en plan for, hvornår man ville flytte de skibe, som det anbefales i en rapport, som ministeren selv har fået sat i sving.
Sophie Hæstorp Andersen (S), 2012-01-26:
De går efter, at de retlige rammer skal etableres i det her folketingsår, og ikke efter, at vi bare får en beretning om, at vi er enige. Så det eneste, jeg kan sige, er, at vi ikke støtter beslutningsforslaget, fordi vi er i fuld gang og der kommer et lovforslag i april måned, som der står i lovkataloget.
Per Clausen (EL), 2010-10-07:
Jeg vil godt spørge hr. Peter Christensen, om han ikke nu i dag er lidt trist til mode over, at den daværende sundhedsminister valgte at fejlinformere Folketinget ved at sige, at man ikke havde lavet nogen undersøgelse, der viste, at der var tale om systematisk overbetaling, men til gengæld informerede han den konservative folketingsgruppe om, at en sådan undersøgelse var lavet, sådan at hr. Peter Christensen givetvis ikke mod bedre vidende kom til at sige ting, som var åbenlyst forkerte.
Lars Løkke Rasmussen (V), 2015-10-08:
Men hvis ikke vi sørger for, at vi i øvrigt har nogle konkurrencedygtige vilkår for vores virksomheder; hvis ikke vi sørger for, at vi indretter vores overførselssystemer sådan, at det også bliver attraktivt for danskere at søge noget af den beskæftigelse, som alternativt besættes af mennesker udefra, hvorved vi så altså ikke får den effekt, at vi kan spare på nogle overførselsudgifter, så hjælper det jo ikke.
Simon Emil Ammitzbøll (RV), 2006-05-05:
Men det kunne selvfølgelig være, at det ville ændre befolkningens generelle holdning til spørgsmålet, hvis der var adgang til de oplysninger, og er det i virkeligheden den mistillid, det handler om, altså mistilliden til, hvad befolkningen ville mene, hvis den havde kendskab til, hvordan forholdene er?
Lars Løkke Rasmussen (V), 2019-03-12:
Nu kan vi meningsfuldt gøre det, altså i Aalborg og Køge, og der er også – uden at jeg er ekspert i det – tanker om, at der kan blive noget i Esbjerg, og det er jo i en kombination, hvor man måske kan forankre et ansvar hos et stort universitet, men sørger for at lægge undervisning andre steder.
Line Barfod (EL), 2004-01-20:
Jeg er også meget glædeligt overrasket, hvis det nu pludselig er sådan, at unge, som er taget af politiet for noget kriminelt, fremover kan være sikre på, at der bliver lavet en screening på, hvorvidt de har nogle psykiatriske problemer, og hvorvidt de har en så lav mental udvikling, at de slet ikke hører hjemme i hele det system, der er bygget op omkring domme, anbringelser, sikrede institutioner osv.
Bjarne Laustsen (S), 2010-05-05:
Jeg skal med glæde oversende det spørgsmål til forsvarsministeren, fordi det, det drejer sig om, jo sådan set bare er at finde det notat fra 2004 frem, hvor regeringen pralede rigtig meget af, hvor mange job det var, vi fik, og så lave en opfølgning ved at indhente de oplysninger hos de enkelte etablissementer i Nordjylland og så lægge dem sammen på lommeregneren, og så kan vi jo se, om der rent faktisk er blevet flere job i Nordjylland eller der er blevet færre, for ellers har regeringen jo et problem, inden man giver sig til nu eventuelt at skære i flere job i Nordjylland, og det synes jeg ville være synd og skam.
Ole Glahn (RV), 2005-06-16:
Når fru Charlotte Dyremose siger, at der ikke er noget hastværk, har vi altså haft den oplevelse, at der har været et hastværk, fordi man ikke har kunnet sige, at det her bliver udsat dels til, som det er fremgået af nogle af spørgsmålene, vi kender indholdet af de rammeaftaler, der bliver, dels til vi kender hele finansieringen, som fru Sandy Brinck var inde på.
Ole Stavad (S), 1998-11-20:
Og for det andet kan jeg ikke forstå, at fru Pernille Sams og de øvrige forslagsstillere overhovedet ikke har gjort sig nogen overvejelser om, at de tillægger den administrative klagemyndighed, som man klager til, retten til og ansvaret for at tage stilling til, hvor meget omkostningsdækning man nu har behov for for at kunne klage til den administrative klagemyndighed, og der i øvrigt ikke er nogen steder, hvor man, hvis man er utilfreds, kan gå hen og få det efterprøvet.
Jesper Kiel (EL), 2006-01-27:
Folkekirkens Nødhjælp, som jeg har nævnt tidligere i dag, opgør nogle tal fra den israelske menneskerettighedsorganisation B’Tselems årsrapport for 2005, og den illustrerer klart, at det er Israel, der fører an i krænkelser af menneskerettighederne.
Birgitte Vind (S), 2021-03-16:
Altså, jeg er bekendt med, og det er jo noget, virksomhederne selv siger, at man har en tendens til at rekruttere personer til ledelsesposter og bestyrelsesposter i sit netværk, og når man kigger sig om i sit netværk, kommer man naturligvis oftest til at kigge på personer af eget køn, og når der er mange mænd i forvejen, vil det være mænd, og pege på dem.
Jette Gottlieb (EL), 1999-12-07:
Jeg skal følge formandens opfordring til ikke at forlænge debatten, og så vil jeg bare sige, at der egentlig ikke er sådan særlig meget at sige om det her forslag ud over, at det er en beskeden forbedring i forhold til det virvar af mere eller mindre skjulte arbejdsgivertilskud, som vi er vidne til.
Zenia Stampe (RV), 2023-04-20:
Vi kan ikke støtte forslaget i dag, og jeg er egentlig ret glad efter dagens debat, for nogle af dem, vi tidligere har diskuteret med, kan vi forstå at vi nu har fået en fælles forståelse med, eller det er i hvert fald nogle, der er blevet mere trygge ved naturnationalparkerne.
Joachim B. Olsen (LA), 2015-10-30:
Men det, som jeg ved helt overordnet, er, at det, der skaber tryghed i et samfund, i hvert fald på den lange bane, er, at det er et rigt og velstående samfund, hvor det offentlige har forbrugsmuligheder, har mulighed for at indkøbe den nyeste teknologi til sygehusene, når borgerne skal behandles, har mulighed for at levere den bedste uddannelse til børnene, og hvor også borgerne er rige og velstående.
Mette Frederiksen (S), 2013-06-12:
Så vil jeg sige, at når jeg lytter til debatten, kan jeg ikke lade være med at tænke, at der er meget, der er nemmere, hvis man ligesom Liberal Alliances ordfører altid kan være i den økonomiske teori, hvis man altid kan være i sådan en teoretisk boble om, hvad der virker, og hvad der ikke virker på økonomien.
Ellen Trane Nørby (V), 2012-10-04:
Til gengæld respekterer det det gode princip, vi ellers har haft i Danmark, og som jeg kan høre Socialdemokraterne ikke bakker op om, nemlig at danske lønmodtagere skal have lov til at kunne organisere sig frit, og at danske arbejdsgivere skal have lov til at kunne organisere sig frit.
Brian Mikkelsen (KF), 2002-05-14:
Ja, vi lever i regeringen op til alle de løfter, vi giver, og vi synes, det er vigtigt, at der er en dialog med seere og lyttere, og derfor står der også klart i det udkast til medietekst, vi har formuleret, at tv-stationerne har en forpligtelse til at etablere den dialog ved at skabe fora, hvor de kan diskutere med lyttere og seere.
Søren Kolstrup (EL), 2000-03-02:
Jeg skal ikke igen rede trådene ud for Socialistisk Folkeparti, men sige, at der altså ligger nogle modsætninger indbygget i partiets politik. Til hr. Arne Melchior: Det er jo sådan, at flytrafikken ikke betaler for de omkostninger, som den påfører miljøet, og vi er nogle, der mener, at de skal internaliseres i prisen, og det bliver de slet, slet ikke i dag, og det bliver endnu vanskeligere, jo flere aktionærer der bliver afhængige af flytrafik.
Zenia Stampe (RV), 2025-01-28:
Jeg håber, at vi får en nuanceret og grundig debat i forbindelse med strafreformen, hvor vi netop får set på tværs, for jeg tror bare, desværre, at det, vi har fået lidt for vane herinde, er, at vi hele tiden trækker en eller anden form for kriminalitet frem og siger, at den er særlig alvorlig, og så skærper vi straffen for den.
Peter Kofod Poulsen (DF), 2016-11-23:
Forslaget, vi behandler nu, tager sit udgangspunkt i et beslutningsforslag tilbage fra starten af 2016, hvor Dansk Folkeparti sammen med Socialdemokratiet og Liberal Alliance fremsatte et beslutningsforslag, der havde til formål at få gjort noget ved de store problemer, der er, med personer på tålt ophold og kriminelle udviste.
Frank Aaen (EL), 2009-05-12:
Jeg synes virkelig, at man skal gennemgå, hvor det er, man har brug for at frigøre sig, sådan at når vi får et nyt flertal med Socialdemokratiet, SF, Det Radikale Venstre og Enhedslisten, kan det nye flertal manifestere sig med at føre en ny politik og ikke bare få nye ministre ind i ministerbilerne eller ministerflyene.
Villy Søvndal (SF), 2005-01-12:
Men i modsætning til hr. Troels Lund Poulsens vurdering af, at det er nogle få, der udgør oprøret og modstanden, betegner man det i Forsvarets Efterretningstjenestes rapport således: »Motiverne for deltagelse i modstandskampen skal bl.a. findes i frustration over økonomisk ruin, ønske om blodhævn efter nære familiemedlemmers død, eller irakisk/arabisk nationalisme«.
Karen Hækkerup (S), 2009-11-20:
Men den type lukkethed giver typisk anledning til konspirationsteorier, og der er da rigtig mange mennesker, som går rundt og tænker: Det var da egentlig mærkeligt, at USA har ønsket at få Camilla Broe udleveret i årevis, og så lige som det står for, at den danske statsminister søger et stort internationalt job, falder aftalen søreme på plads, ligesom man lige pludselig begynder at sende folk af sted til Istanbul for at undersøge, om Roj TV kan lukkes.
Frank Jensen (S), 1999-12-08:
Så inden vi nu begynder at sidde og pege fingre ad hinanden om, hvem der har ansvaret for de erklæringsregler, som er i dansk ret i dag, synes jeg, alle skal vide, at de har stemt for dem, og deres respektive partier har stemt for dem. Den seneste tids debat har rettet opmærksomheden mod, at der ikke er noget vandelskrav for de 18-23-årige.
Maria Durhuus (S), 2023-05-26:
I stedet vil jeg slå et slag for, at vi sikrer faglig uddannelse af vores medarbejdere derude, at vi her fra Folketinget signalerer, at vi godt ved, at byrden derude er hård, at byrden er tung, og at one size fits no one – det må man ikke sige her – altså at én løsning ikke passer dem alle sammen.
Jesper Petersen (S), 2015-08-26:
Når man så har fået det på det rene, altså at det vidste man simpelt hen ikke, vil jeg godt som spørgsmål nr. 2 have at vide, om man så også er med på, at det altså ikke giver de 2.000 arbejdspladser, som SF selv har sagt at det ville give, og at SF godt vidste, at næste år ville beskæftigelseseffekten være endnu mindre end i 2015 – altså, at man med åbne øjne gik ind og sagde ja til noget, hvor jobeffekten bliver endnu mindre næste år og er meget langt fra de 2.000, som SF selv har sagt.
Søren Krarup (DF), 2009-01-23:
Og jeg vil jeg bede ham om, at han, hvis han vil fortsætte, prøver på at forstå forskellen på det, jeg taler om - med den lighed, der kommer af, at man tilhører samme folk, samme historie - og så den ideologiske lighed, der jo som bekendt har været årsag til utallige folkemord i de sidste 200 år.
Pelle Dragsted (EL), 2024-01-24:
Der er nok ikke så mange, som lige snupper cyklen på arbejde fra Odense til København, så det er måske lidt mere i den kuriøse ende, men at det skulle gøre det mindre attraktivt at bruge den kollektive transport, at man ikke bliver lænset i forhold til sin økonomi, har jeg godt nok svært ved at forstå.
Kristian Thulesen Dahl (DF), 1997-10-21:
Det har nemlig en præventiv effekt og selvfølgelig også den effekt, at man får taget nogle overløbere og nogle, der forsøger at komme over grænsen med våben, narko osv. Men Venstre vil ikke give os lov til at have den grænsekontrol, som jeg tror en meget stor del af Danmarks befolkning ønsker.
Søren Pape Poulsen (KF), 2018-11-27:
Så vil reglerne i henholdsvis retshåndhævelsesloven, PET-loven og FE-loven i øvrigt sætte rammerne for sikkerheden i forbindelse med PNR-enhedens behandling af oplysninger, afhængigt af hvilken myndighed der behandles oplysninger fra.
Ole Stavad (S), 2002-05-07:
Der er risiko for - alt efter, hvad man kalder det, risiko/chance - at det bliver et større antal, eller at det bliver et mindre antal, men vi bør vel sikre, at om der så kommer 25.000, 30.000 eller 40.000 klager, er der folk til at tage sig af dem, og det er det, ministeren ikke på nogen som helst begrundet måde har forklaret hvordan skal forekomme.
Margrethe Vestager (RV), 2003-10-31:
Da Det Radikale Venstres ordfører ikke kan være til stede, skal jeg fremføre følgende på Det Radikale Venstres vegne: Vi har de forventninger til lovforslaget, at det vil være med til at sikre en fleksibel adgang til studiekompetencegivende uddannelser. Vi har den forventning til lovforslaget, at det vil være med til at sikre regionale hensyn, således at borgerne i hele landet har gode muligheder for at få adgang til studiekompetencegivende ungdomsuddannelser.
Marie Krarup (DF), 2020-11-12:
Det undrer mig jo ikke, at Det Radikale Venstre kommer med de her synspunkter, for Det Radikale Venstre er jo et ekstremistisk parti og et parti, der har været med til at skabe de kultursammenstød og de uheldige situationer, vi har i Danmark angående vores kulturelle sammenhængskraft i dag.
Morten Helveg Petersen (RV), 2008-02-27:
Vi finder, der er megen fornuft i at lave en forstærket oplysningsindsats, og vi havde egentlig håbet, at der også kunne være flertal for det her i salen, ikke mindst hvis Det Konservative Folkeparti havde meldt sig som tilhænger af forslaget efter en i øvrigt konstruktiv ordførertale.
Tom Behnke (KF), 2011-06-14:
Hvis vi spoler tilbage til tiden før den her regering, tilbage til en socialdemokratisk ledet regering, vil vi opleve, at frygten for at blive udsat for en forbrydelse lå på over 70 pct. Det hjælper altså at sætte massivt og markant ind, og at vi strukturerer både vores politik og retsvæsen på en sådan måde, at vi tager hånd om det her.
Martin Lidegaard (RV), 2006-05-23:
Vi har godt nok betydelig mere indflydelse, end man egentlig skulle forestille sig, på de her ting, men vi er selvfølgelig ikke alene om at træffe beslutningerne, og det er også en kendt sag, at der er stor uenighed i EU om, hvor man skal lægge snittet i de her forhandlinger.
Inger Støjberg (V), 2009-11-12:
Jeg må sige, i hvert fald efter at have set artiklen i Information, at det jo da står forholdsvis tydeligt at læse, at socialborgmesteren i København, der i øvrigt er fra Enhedslisten og hedder Mikkel Warming, tilsyneladende ikke fuldt ud har forstået de regler, der er, og det kan selvfølgelig også være, at det danner grundlag for, at Enhedslisten har rejst det her spørgsmål i Folketinget i dag.
Mariann Fischer Boel (V), 2003-04-22:
Hvis det forslag, der ligger fra Kommissionen, derimod ikke bliver vedtaget, så begrænses mulighederne for en reform væsentligt, idet en række af de øvrige medlemslande uden tvivl vil kræve, at den nuværende støtteordning fortsætter uændret, eller at der foretages meget få justeringer.
Bjarne Laustsen (S), 2017-12-15:
Det er sket mange gange før, men nu er det en realitet, og jeg bliver rigtig glad i den kommende uge, når vi får vedtaget det her forslag, for det er den bedste julegave, hverdagens helte kan få, fordi det er en cadeau, og vi mangler så mange frivillige derude, og på den baggrund håber jeg også, der er flere frivillige, der vil stille sig til rådighed for at hjælpe i den situation, hvor der kan være brug for dem.
Trine Mach (SF), 2015-03-17:
Opsamlende vil jeg sige, at SF i udgangspunktet er positive over for forslaget, men det er helt afgørende for os er at få bragt klarhed over de her dele, som vi mener giver anledning til bekymring, og vi håber at få det afklaret og rettet til i det kommende udvalgsarbejde.